བོད་ཀྱི་རིག་གནས་ལ་སྦྱངས་པ་ཡོད་པའི་སྐྱེ་བོ་སུ་ཞིག་ཡིན་ནའང་བཅུ་ཕྲག་རིག་གནས་ཀྱི་བྱེ་བྲག་སྙན་ངག་ཅེས་བགྲང་དུས་སློབ་དཔོན་དབྱུག་པ་ཅན་དང་ཁོང་གི་བརྩམས་ཆོས་སྙན་ངག་མེ་ལོང་གཉིས་ཡིད་ཀྱི་སྣང་ངོར་ལྷམ་མེར་ཤར་མོད།སྙན་ངག་མེ་ལོང་མ་དང་ཕྱིས་བྱུང་མཁས་པའི་སྙན་འགྲེལ་དག་གི་བརྗོད་དོན་ལ་གོ་བ་ལོག་སྒྲུབ་ཏུ་སོང་བ་མང་དུ་མཆིས་ཏེ།སྙན་ངག་ཅེས་པ་ལུས་ངེས་པར་དུ་ཚིགས་བཅད་ཀྱི་རྣམ་པར་འདོད་པ་དང་།སྙན་ངག་ཅེས་པ་ཚིག་རྒྱན་རིག་པ་དང་དབྱེར་མེད་གཅིག་ཏུ་འདོད་པ་ལ་སོགས་པར་སྐབས་བབ་སོ་སོའི་དགོངས་གཞི་རེ་ཡོད་སྲིད་མོད།སྙན་ངག་མེ་ལོང་མའི་དགོངས་པ་འཁྲུལ་མེད་མ་ཡིན་ཏེ།མེ་ལོང་མར།ལུས་ནི་རེ་ཞིག་འདོད་པ་ཡི།དོན་གྱི་རྣམ་བཅད་ཚིག་གི་ཕྲེང་།དེ་ཡང་ཚིགས་བཅད་ལྷུག་པ་དང་།སྤེལ་མ་རྣམ་གསུམ་ཉིད་དུ་གནས།ཞེས་པ་སྙན་ངག་གི་ལུས་ནི་སྙན་ངག་སྨྲ་བ་པོའི་བརྗོད་པར་འདོད་པའི་བརྗོད་བྱ་གང་ཡིན་པ་དེ་རྗོད་བྱེད་ཚིག་གི་ཕྲེང་བས་ལེགས་པར་སྤེལ་བ་དེ་ཡང་ཚིག་སྦྱོར་གྱི་རྣམ་པའི་སྒོ་ནས་རྐང་པ་བཅད་པའི་ཚིགས་བཅད་དང་།ངག་གང་ལ་རྐང་པ་སོ་སོར་མ་བཅད་པའི་ཚིག་རྒྱུན་ཇི་ལྟར་འཚམ་པའི་ངག་གི་ཕྲེང་བར་བརྗོད་པའི་ཚིག་ལྷུགཚིགས་བཅད་པ་དང་ལྷུག་པ་འདྲེས་པའི་སྤེལ་མ་བཅས་རྣམ་པ་གསུམ་དུ་གསུངས་པ་འདི་ཡང་ཇི་སྐད་དུ་ལྔ་བ་ཆེན་པོས།བཅད་ལྷུག་སྤེལ་མའི་ལང་ཚོ་དར་ལ་བབ།སྡེ་བཞིའི་གཏམ་གྱིས་སྲོག་ཅན་རིགས་ལྡན་མ།སྒྲ་དོན་གབ་ཚིག་ནོར་བུའི་རྒྱན་གྱིས་སྤུད།ཉམས་འགྱུར་སྙན་པའི་གླུ་དབྱངས་མགྲིན་པར་ལེན།ཞེས་གསུངས་པས་སྙན་ངག་གི་ལུས་ངེས་པར་དུ་ཚིགས་བཅད་ཀྱི་རྣམ་པར་འདོད་པ་ཁེགས།